**ความท้าทายในการเยียวยาผู้ที่ได้รับผลกระทบจากภัยพิบัติซ้ำซ้อนในชายแดนใต้ กรณีศึกษา หมู่ 2 ตำบลบานา อำเภอเมือง จังหวัดปัตตานี**

**Challenges in Healing the Southern Provinces of Thailand Disaster Victims: A Case Study Moo 2, Bana Subdistrict, Muang Pattani District**

อัซรีย์นี การีนา1\*, วิกันดา แก้วนาวี2, อลิสา หะสาเมาะ3, อับดุลคอลิก อัรรอฮีมีย์4, ธันยากร ตุดเกื้อ5, สวัสดิ์ ไหลภาภรณ์6

1มหาวิทยาลัยสงขลานครินทร์ วิทยาเขตปัตตานี ตำบลรูสะมิแล อำเภอเมือง จังหวัดปัตตานี 94000

\*Faiiassaree20@gmail.com

**บทคัดย่อ**

 การวิจัยครั้งนี้มีวัตถุประสงค์เพื่อศึกษาความท้าทายในการเยียวยาผู้ที่ได้รับผลกระทบจากภัยพิบัติทางธรรมชาติและการประสบการณ์จากสถานการณ์ความไม่สงบ ในพื้นที่หมู่ 2 ตำบลบานา อำเภอเมือง จังหวัดปัตตานี การวิจัยนี้ใช้ระเบียบวิธีวิจัยเชิงคุณภาพ โดยใช้เครื่องมือแบบสัมภาษณ์และการสำรวจ เลือกกลุ่มผู้ให้ข้อมูลแบบเฉพาะเจาะจง ผู้ให้ข้อมูล 13 คน ผู้ใหญ่บ้าน 1 คน และเจ้าหน้าที่ป้องกันและบรรเทาสาธารณภัย 1 คน ผลการวิจัยพบว่า ชุมชนมีประสบการณ์ด้านภัยพิบัติธรรมชาติในปี พ.ศ.2553 และเหตุการณ์น้ำท่วมประจำทุกปี และมีประสบการณ์จากความไม่สงบในชุมชนเริ่มตั้งแต่ปี พ.ศ. 2550 มีผู้ได้รับผลกระทบจากสถานการณ์ภัยพิบัติธรรมชาติและความไม่สงบชายแดนใต้ที่เกิดขึ้นในชุมชน 1 ราย เป็นผู้ได้รับผลกระทบต่อสภาพร่างกายโดยตรง ตาบอดทั้งสองข้าง ผลกระทบทางอ้อมได้รับผลกระทบทางด้านจิตใจ 11 คน มีอาการวิตกกังวล เคยอยู่ในเหตุการณ์ทั้งภัยพิบัติธรรมชาติและเหตุการณ์ความไม่สงบในชุมชน การช่วยเหลือเยียวยาไม่เพียงพอ ต้องการเงินช่วยเหลือ อาชีพ สัญญาณเตือนภัย ศูนย์อพยพและการเยียวยาสภาพจิตใจ

**คำสำคัญ :** ความท้าทาย ภัยพิบัติธรรมชาติ การเยียวยา สถานการณ์ความไม่สงบ ปัตตานี

**Abstract**

The objective of this research was to explore the challenge of healing the natural disaster and man-made disaster’s victim at Moo 2, Bana Subdistrict, Muang Pattani District. This research used qualitative research, face to face interview and survey research. Specific key informants had been choosing. They are 13 key informants, 1 head village and 1 disaster prevention and mitigation officer. This research found that this community has experience by natural disaster in 2010 and annual flooding together with the experience by unrest in 2007. Only 1 key informants experience by both kind of disaster. The key informant is blind. 11 key informants appear anxiety while not enough aid and healing options. They need more help such as money, occupation, alarm, evacuation centre and psychological healing.

**Keywords :** challenge, natural disaster, healing, unrest and Pattani

**บทนำ**

ตั้งแต่อดีตประชาชนทุกคนบนโลกต่างเคยเผชิญหน้ากับภัยพิบัติทางธรรมชาติ มานับครั้งไม่ถ้วน และนับวันจะยิ่งส่งผลรุนแรงมากขึ้น ช่วงเวลา 10 ปีที่ผ่านมา หลายประเทศทั่วโลกต่างต้องเจอกับภัยธรรมชาติมากมาย ตั้งแต่คลื่นอากาศร้อนคุกคามยุโรป เฮอริเคนแคทริน่าถล่มรัฐนิวออร์ลีนในสหรัฐอเมริกา พายุไซโคลนนาร์กีสถล่มพม่า รวมถึงประเทศไทยมีอันดับความเสี่ยงในการเกิดภัยพิบัติเป็นอันดับที่ 7 ในกลุ่มประเทศอาเซียน และอันดับ 85 ของโลก (World Risk Report, 2011 อ้างใน TKPark, 2555) แม้ว่าเราจะมีเทคโนโลยีในการเตือนภัย หรือช่วยบรรเทาความเสียหายต่อชีวิตและทรัพย์สิน แต่ก็ไม่สามารถจะห้ามการเกิดภัยพิบัติไม่ให้เกิดขึ้นได้เลย องค์การอนามัยโลก (กัลยาวีร์ อนนท์จารย์, 2560) จำแนกภัยพิบัติออกเป็น 2 ประเภท คือ ภัยพิบัติที่เกิดจากธรรมชาติ (Natural Disaster) เช่น แผ่นดินไหว ภูเขาไฟระเบิด น้ำท่วม ลมมรสุม และภัยพิบัติที่เกิดจากมนุษย์ (Man-made Disasters) เช่น ภัยจากความมั่นคงและการก่อวินาศกรรม

 นักวิชาการหลายคนมองว่า ภัยพิบัติเกี่ยวพันไปถึงเรื่องของการเมืองและรัฐศาสตร์ ตัวอย่างจากงานวิจัยเรื่อง ‘Politics of natural disaster : how governments maintain legitimacy in the wake of major disasters, 1990-2010’ ของ Zahidul Arefin Choudhury แห่งมหาวิทยาลัยไอโอวา ได้ตัวอย่างถึงความสัมพันธ์ระหว่างภัยพิบัติกับรัฐบาลเอาไว้หลายกรณี เช่น ในปี 2002 เคยเกิดน้ำท่วมฉับพลันในแม่น้ำเอลเบ (Elbe) ในเยอรมนี นายกรัฐมนตรีของเยอรนีคือ แกร์ฮาร์ต ชโรเดอร์ (Gerhard Schroder) มีความสามารถในการรับมือกับภัยพิบัติได้เป็นอย่างดี หรือเมื่อเกิดสึนามิในปี 2004 ที่อินโดนีเซีย หลังเหตุการณ์สึนามิ รัฐบาลอินโดนีเซียก็ใช้โอกาสนี้เร่งกระบวนการข้อตกลงสันติภาพกับอาเจะห์ ซึ่งสุดท้ายก็ทำให้เกิดสันติภาพขึ้นมาได้ (Tomorn Sookprecha, 2019)

 จากการที่ได้ศึกษาเรื่องบาดแผลทางใจและเพศสภาพจากภัยธรรมชาติ ในบริบทความขัดแย้ง โดยอ้างอิงงานวิจัยการศึกษาเปรียบเทียบอาเจะห์อินโดนีเซียและภาคใต้ตอนล่างของประเทศไทย เมื่อปี ค.ศ. 2017 ของ Hasamoh (2017) พบว่า ผลกระทบบาดแผลของภัยพิบัติประเภทภัยพิบัติธรรมชาติและภัยพิบัติจากน้ำมือของมนุษย์ ไม่สามารถแยกประเภทออกจากกันได้ การศึกษาประเด็นภัยพิบัติ ที่ต้องศึกษาร่วมกัน เพราะผู้ที่ได้รับผลกระทบจากภัยพิบัติซ้ำซ้อน จะมีความแตกต่างจากผู้ที่ได้รับผลกระทบจากสถานการณ์ภัยพิบัติประเภทเดียว ทั้งนี้เนื่องมาจากความไม่เท่าเทียมกันทางสังคม ความเชื่อทางวัฒนธรรมและศาสนา รวมทั้งลักษณะทางสังคมและวัฒนธรรมของ บุคคล และชุมชน ที่มีภูมิหลังแตกต่างกัน ผลของภัยพิบัติจึงมีความแตกต่างกัน Hasamoh (2017) ยังพบว่า รูปแบบของการบาดเจ็บทางจิตของเหยื่อที่มีประสบการณ์จากภัยพิบัติทั้งสองแบบ คือ ความรู้สึกผิด ความเศร้าโศก ฝันร้าย ความโกรธ การนอนไม่หลับ การถอนตัวทางสังคม การหลงลืม การแช่แข็งของร่างกาย การกระแทก การโจมตีเสียขวัญ ความวิตกกังวล ความรู้สึกทำอะไรไม่ถูกสิ้นหวังความว่างเปล่าการสูญเสียและการหลีกเลี่ยงความสัมพันธ์กัน และมีความซับซ้อน

 จากเหตุผลดังที่ได้กล่าวมาแล้วข้างต้น ทำให้ผู้วิจัยสนใจศึกษาว่า ในการเยียวยาผู้ที่ได้รับผลกระทบจากภัยพิบัติทางธรรมชาติและภัยพิบัติจากน้ำมือของมนุษย์ มีความท้าทายอย่างไร โดยเฉพาะประเด็นด้านนโยบายด้านการเยียวยา ในชุมชนที่ผู้วิจัยเลือกศึกษา เป็นพื้นที่ที่มีผู้ได้รับผลกระทบจากภัยพิบัติทั้งสองประเภท

**วัตถุประสงค์**

 เพื่อศึกษาความท้าทายในการเยียวยาผู้ที่ได้รับผลกระทบจากภัยพิบัติทางธรรมชาติและการประสบการณ์จากสถานการณ์ความไม่สงบ ในพื้นที่หมู่ 2 ตำบลบานา อำเภอเมือง จังหวัดปัตตานี

**ขอบเขตของการวิจัย**

 การศึกษาวิจัยเรื่องประสบการณ์ด้านภัยพิบัติทางธรรมชาติและความรุนแรงจากความไม่สงบในพื้นที่จังหวัดชายแดนใต้ และการเยียวยาโดยหน่วยงานที่เกี่ยวข้อง กรณีศึกษา หมู่ที่ 2 ตำบลบานา อำเภอเมือง จังหวัดปัตตานี

 **ขอบเขตด้านเนื้อหา**

 ในการศึกษาครั้งนี้ ผู้วิจัยได้กำหนดขอบเขตเนื้อหาโดยศึกษาประสบการณ์ด้านภัยพิบัติทางธรรมชาติและความรุนแรงจากความไม่สงบในพื้นที่จังหวัดชายแดนใต้ ใต้ และการเยียวยาโดยหน่วยงานที่เกี่ยวข้อง กรณีศึกษา หมู่ที่ 2 ตำบลบานา อำเภอเมือง จังหวัดปัตตานี

 **ขอบเขตกลุ่มผู้ให้ข้อมูล** กลุ่มเป้าหมาย จำนวน 13 คน ประกอบด้วยประชากรกลุ่มเสี่ยงภัย ภัยพิบัติในพื้นที่ความขัดแย้งชายแดนใต้ชุมชนตำบล หมู่ที่ 2 อ.เมือง จ. ปัตตานี จำนวน 13 คน ซึ่งเป็นผู้ได้รับผลกระทบจากสถานการณ์ภัยพิบัติธรรมชาติในพื้นที่ความไม่สงบชายแดนใต้ ได้แก่ ชาวบ้าน 11 คน ที่ผู้ที่รับผลกระทบจากเหตุการณ์ภัยพิบัติธรรมชาติ และได้รับผลกระทบทางอ้อมจากการอยู่ในพื้นที่ความไม่สงบชายแดนใต้ ผู้ใหญ่บ้าน 1 คน และเจ้าหน้าที่ป้องกันและบรรเทาสาธารณภัยองค์การบริหารส่วนตำบลบานา 1 คน

 **ขอบเขตด้านพื้นที่ศึกษา** ผู้วิจัยเลือกแบบเจาะจง ได้แก่ หมู่ที่ 2 ชุมชนตำบลบานา อำเภอเมือง จังหวัด ซึ่งเป็นชุมชนที่ได้รับผลกระทบจากภัยพิบัติทางธรรมชาติอยู่บ่อยครั้ง ปี พ.ศ.2553 เหตุการณ์พายุหมุนเขตร้อน ปี พ.ศ.2562เหตุการณ์พายุปาบึก อีกทั้งยังเป็นพื้นที่ที่เคยเกิดสถานการณ์ความไม่สงบในชุมชน ดังนั้นพื้นที่ดังกล่าวจึงมีความเป็นเฉพาะเหมาะสมแก่การเลือกเป็นสนามวิจัย

 **ขอบเขตด้านระยะเวลาที่ใช้** เริ่มตั้งแต่เดือนมกราคม ถึง ธันวาคม 2563

**ระเบียบวิธีวิจัย**

 การรวบรวมข้อมูลของการวิจัยในครั้งนี้ เป็นการรวบรวมข้อมูลจากเหตุการณ์จริงที่เกิดขึ้นในอดีต เพื่อมุ่งตอบคำถามในการวิจัย โดยวิธีการสัมภาษณ์กึ่งมีโครงสร้าง (Semi-structured Interview) ที่ได้รวบรวมและวิเคราะห์ ข้อมูลปฐมภูมิ ที่ได้จากการสัมภาษณ์ผู้ที่ได้รับผลกระทบจากเหตุภัยพิบัติ ผู้ที่ได้รับผลกระทบจากสถานการณ์ความไม่สงบ ตลอดจนเจ้าหน้าที่ในระดับ ปฏิบัติงาน ผู้บริหารองค์กร ซึ่งมีหน้าที่ในการกำหนดนโยบาย เจ้าหน้าที่ระดับปฏิบัติการ ผู้เชี่ยวชาญในด้านการเตรียมพร้อม และการบริหารจัดการภัยพิบัติ และผู้ประสบภัยพิบัติ นอกจากนี้ จะใช้ข้อมูล ทุติยภูมิมาประกอบ การศึกษา ได้แก่ บทความสัมภาษณ์ผู้ที่เกี่ยวข้อง เอกสารวิชาการ สื่อสิ่งพิมพ์แหล่งข้อมูลต่าง ๆ

**เครื่องมือที่ใช้ในงานวิจัย**

 เครื่องมือที่ใช้ในการศึกษาแบ่งออกมาเป็น 3 ประเภท ดังนี้

 1) แบบสัมภาษณ์ แบ่งออกเป็น 5 ส่วนได้แก่ ข้อมูลทั่วไป ความทรงจำเกี่ยวกับการประสบการณ์ด้านภัยพิบัติทางธรรมชาติ ความทรงจำเกี่ยวกับการประสบเหตุการณ์ความรุนแรงในพื้นที่ความไม่สงบชายแดนใต้ ความต้องการได้รับการเยียวยา และการให้การเยียวยาโดยหน่วยงานที่เกี่ยวข้อง

 2) เครื่องมือการศึกษาชุมชน 8 เครื่องมือได้แก่ แผนที่ชุมชน เส้นเวลาเครื่องมือเส้นเวลา ลำดับช่วงเวลาเครื่องมือลำดับช่วงเวลา แผนที่ทรัพยากร ผังผู้รู้ ปฏิทินฤดูกาล การใช้เวลาใน 1 วัน และใยแมงมุมเจ้าปัญหา

 3) แบบบันทึกการสนทนา (focus group) ประกอบไปด้วยประเด็นคำถาม

 **การวิเคราะห์ข้อมูล**

 ในการศึกษาวิจัยครั้งนี้เพื่อศึกษาประสบการณ์ด้านภัยพิบัติจากธรรมชาติและความรุนแรงจากสถานการณ์ความไม่สงบ ต่อความคิดเห็นด้านแนวทางการเยียวยา ในชุมชนผู้ได้รับผลกระทบในพื้นที่จังหวัดชายแดนใต้ กรณีศึกษา หมู่ที่ 2 ตำบลบานา อำเภอเมือง จังหวัดปัตตานี ผู้วิจัยได้ดำเนินการวิเคราะห์ต่างๆ ดังนี้ เริ่มวิเคราะห์ข้อมูลในภาคสนามตั้งแต่ลงพื้นที่โดยวิเคราะห์ข้อมูลที่เก็บข้อมูลในพื้นที่และได้ทำการจดบันทึกประเด็นสำคัญของการสัมภาษณ์ไว้พร้อมทั้งบันทึกเสียงขณะสัมภาษณ์จากนั้นสู่กระบวนการแปลผลข้อมูลโดยการวิเคราะห์แบบสร้างข้อสรุป และนำไปสู่กระบวนการมีส่วนรวม อีกทั้งมีการคิดเชิงนโยบายกับคนในชุมชน

**การตรวจสอบคุณภาพเครื่องมือ**

ผู้วิจัยได้สร้างแบบสัมภาษณ์ที่มีความตรงในเชิงเนื้อหา และมีความน่าเชื่อถือ ดังนี้ ใช้วิธีการตรวจสอบสามเส้า ตรวจสอบด้านเครื่องมือ ด้านผู้วิจัย ด้านทฤษฎี

**การพิทักษ์สิทธิกลุ่มตัวอย่าง**

ผู้วิจัยได้ทำการชี้แจงให้ทราบถึงวัตถุประสงค์ในการทำวิจัย การดำเนินงานวิจัย และสิทธิ์ของผู้ถูกสัมภาษณ์ก่อนการสัมภาษณ์ เพื่อยืนยันว่าข้อมูลทุกอย่างจากการสัมภาษณ์นี้จะนำไปใช้ตามวัตถุประสงค์ของงานวิจัยในครั้งนี้เท่านั้น และสามารถเป็นประโยชน์แก่ชุมชนอย่างแน่นอน

**แนวคิด ทฤษฎีและงานวิจัยที่เกี่ยวข้อง**

 **แนวคิดเกี่ยวกับภัยพิบัติ** ภัยพิบัติ มีความหมายในทางสากล และถูกนิยามโดยสำนักงานว่าด้วยกลยุทธ์ระหว่างประเทศเพื่อการลดภัยพิบัติแห่งสหประชาชาติ (กรมป้องกันและบรรเทาสาธารณภัย, 2557) ว่าคือการหยุดชะงักอย่างรุนแรงของการปฏิบัติหน้าที่ของชุมชนหรือสังคมอย่างกว้างขวาง อันเป็นผลมาจากการเกิดภัยทางธรรมชาติหรือเกิดจากมนุษย์ซึ่งส่งผลต่อชีวิตทรัพย์สิน สังคม เศรษฐกิจ และสิ่งแวดล้อมอย่างกว้างขวาง ก่อให้เกิดผลกระทบเกินกว่าความสามารถในการรับมือบริหารจัดการของชุมชนหรือสังคมที่ได้รับผลกระทบจากภัยพิบัติสามารถจัดหมวดหมู่ได้เป็น 3 ประเภท ใหญ่ ได้แก่ 1) ภัยพิบัติอันเกิดจากธรรมชาติ อาทิ คลื่นใต้น้ำ (Tsunamis) วาตภัย พายุฝน 2) ภัยพิบัติอันเกิดจากการกระทำของมนุษย์ (Man-made Disaster) อาทิ ไฟไหม้ ระเบิด มลภาวะ 3) ภัยพิบัติอันเกิดจากทั้งธรรมชาติและมนุษย์ร่วมกัน (Hybrid Disaster) อาทิ การตั้งบ้านเรือน ถิ่นฐานบริเวณพื้นที่เสี่ยงดินถล่ม ทางน้ำป่าไหลหรือในบริเวณตีนภูเขาไฟที่ยังมีโอกาสปะทุได้

 **แนวคิดเกี่ยวกับการเยียวยา** พรรณทิพย์ ศิริวรรณบุศย์ และอรัญญา ตุ้ยคำศรี (2555) ได้กล่าวถึงการเยียวยาและฟื้นฟูไว้ว่า เมื่อบุคคลประสบภัยพิบัติโดยที่อาจส่งผลกระทบทางตรงหรือทางอ้อมผลกระทบของภัยพิบัติจะนำมาซึ่งประเด็นที่เกี่ยวกับจิตใจของมนุษย์ ได้แก่ การเตรียมตัวรับสถานการณ์ (preparedness) การบรรเทาภัย (mitigation) การตอบสนอง (response) การฟื้นคืนสภาพ (recovery) และในภาวะที่มนุษย์ได้รับความเจ็บปวดจากการประสบการณ์ตรงทำให้มนุษย์ไม่สามารถเผชิญปัญหาได้อย่างมีสติมนุษย์ไม่สามารถแก้ไขปัญหาได้ที่ตนเองเป็นส่วนหนึ่งของปัญหาได้ดีโดยมีแนวทางหลัก 5 แนวทาง คือ 1. พื้นฐานต้องเริ่มจากชุมชน (Community-based) 2. ต้องมุ่งความยั่งยืน (Sustainable) 3. ต้องสร้างจากวัฒนธรรมและความเข้มแข็งของชุมชน (Build on strength of people and culture) 4. ใช้ภูมิปัญญาท้องถิ่น (Local expertise) 5. ต้องเริ่มการสนับสนุนจากผู้ที่ได้รับผลกระทบรุนแรงที่สุดของเหตุการณ์ (extraordinary event) ส่วนมัลลิกา นามสง่า (2554) ได้กล่าวถึงความจำเป็นที่จะต้องมีการเยียวยาไว้ว่า ภายในเวลาไม่ถึงครึ่งปี ประเทศไทยเราเกิดเรื่องเลวร้ายซึ่งส่งผลกระทบกระเทือนต่อจิตใจ ร่างกาย และทรัพย์สิน แทบจะทุกหย่อมหญ้า ไม่ว่าจะเป็นเหตุการณ์แผ่นดินไหว น้ำท่วม การสู้รบกันในชายแดนทั้ง 3 จังหวัดภาคใต้ และระหว่างไทยกับกัมพูชา สำหรับผู้คนที่อยู่ท่ามกลางเหตุการณ์อันเลวร้าย บางคนยังมีแรงกายแรงใจฮึดขึ้นสู่อีกครั้ง บางคนก็ท้อแท้สิ้นหวัง ทว่า ไม่ได้มีแค่ผู้ใหญ่เท่านั้นที่รู้ร้อนรู้หนาวกับเหตุการณ์ต่าง ๆ แต่เด็กตัวเล็ก ๆ ตาดำ ๆ ก็ถูกแรงสั่นสะเทือนของเหตุการณ์เหล่านี้ครอบงำจิตใจให้รู้สึกหวาดหวั่นอยู่ไม่น้อย

**ผลการวิจัย**

 แบ่งเป็น 5 ส่วน 1. ข้อมูลทั่วไป 2. ความทรงจำเกี่ยวกับการประสบการณ์ด้านภัยพิบัติทางธรรมชาติ 3. ความทรงจำเกี่ยวกับการประสบเหตุการณ์ความรุนแรงในพื้นที่ความไม่สงบชายแดนใต้ 4. ความต้องการได้รับการเยียวยา 5. ความคิดเห็นเกี่ยวกับการให้การเยียวยาโดยหน่วยงานที่เกี่ยวข้อง

 **1) ข้อมูลทั่วไป** กลุ่มผู้ให้ข้อมูล ประกอบไปด้วยผู้ได้รับผลกระทบจากเหตุการณ์ภัยพิบัติธรรมชาติและความรุนแรงในพื้นที่ความไม่สงบชายแดนใต้ หมู่ที่ 2 ตำบลบานา อำเภอเมือง จังหวัดปัตตานี จำนวน 11 คน อายุระหว่าง 27-50 ปี และผู้ใหญ่บ้าน 1 คน อาชีพหลักส่วนใหญ่ทำประมงจำนวน 6 คน อีกทั้งยังเป็นสมาชิกองค์การบริหารส่วนตำบล และอาชีพเสริมส่วนใหญ่คือ รับจ้าง ค้าขาย ทำนาเกลือ เกษตรกรรม และประกอบอาชีพธุรกิจส่วนตัว โดยสภาพทั่วไปของชุมชน พื้นที่ตำบลบานามีระยะทางห่างจากที่ว่าการอำเภอเมืองปัตตานี 8 กิโลเมตร มีเนื้อที่โดยประมาณ 24.75 ตารางกิโลเมตร (15,470 ไร่) ประกอบด้วย 11 หมู่บ้าน (ไทยตำบลดอทคอม, 2558; องค์การบริหารส่วนตำบลบานา, ม.ป.ป.) สภาพภูมิประเทศเป็นที่ราบชายฝั่งทะเล สภาพดินเป็นหาดโคลนเลน เนื่องจากอยู่ในบริเวณปากแม่น้ำปัตตานี เขตพื้นที่ ทิศเหนือ ติดกับ อ่าวไทย ทิศใต้ ติดกับ ตำบลตะลุโบะ และตำบลคลองมานิง อำเภอเมือง จังหวัดปัตตานี ทิศตะวันออก ติดกับ อ่าวบางปู และเทศบาลเมืองปัตตานี อำเภอเมือง จังหวัดปัตตานี ทิศตะวันตก ติดกับ ตำบลอาเนาะรู และเทศบาลเมืองปัตตานี อำเภอเมือง จังหวัดปัตตานี โดยชุมชนตำบลบานา หมู่ที่ 2 แบ่งออกเป็น 3 โซน 1. โซนตะวันออก 2. โซนตะวันตก (ยาโตะ) 3. โซนกลาง (ตือเงาะฮ) ชาวบ้าน หมู่.2 ต.บานา ส่วนใหญ่ประกอบอาชีพ ประมง ค้าขาย และรับราชการ โดยอาชีพการทำประมงเป็นอาชีพหลักที่สำคัญทางเศรษฐกิจสาขาหนึ่งของประเทศไทย มีการกำหนดแนวทางการพัฒนาไว้ในแผนพัฒนาเศรษฐกิจและสังคมแห่งชาติหลายฉบับ ทำให้อาชีพนี้มีความโดดเด่นมาก โดยเฉพาะทางภาคใต้ ภาคกลางตอนล่าง และภาคตะวันออกของประเทศ เนื่องจากมีแนวชายฝั่งทะเลรวมทั้ง ประเทศยาวถึง 3,534 กิโลเมตร การประมงในทะเลจึงเป็นอาชีพที่ชาวบ้านบานานิยมทำอย่างกว้างขวาง

 **2) ความทรงจำเกี่ยวกับการประสบการณ์ด้านภัยพิบัติทางธรรมชาติ** พบว่า ชาวบ้านมีประสบการณ์ที่เกี่ยวข้องกับภัยพิบัติหลายเหตุการณ์ ได้แก่ วันที่ 27 พฤศจิกายน พ.ศ. 2553 เกิดเหตุการณ์พายุดีเปรสชั่นพัดขึ้นฝั่ง วันที่ 16 กันยายน พ.ศ.2558 พายุหว่ามก๋อ วันที่ 4 มกราคม พ.ศ.2562 เหตุการณ์พายุปลาบึก และวันที่ 24 มิ.ย. พ.ศ.2563 สันดอนทรายขนาดใหญ่จากโครงการขุดลอกอ่าวปัตตานีทำให้ชาวบ้านไม่สามารถออกเรือหาปลาในเวลากลางคืนและระบบนิเวศน์เสียหาย สัตว์ทะเลลดน้อยลง และจากสถานการณ์ภัยพิบัติธรรมชาติที่ผ่านมาส่งผลให้ชาวบ้าน หมู่ที่ 2 ตำบลบานา อำเภอเมือง จังหวัดปัตตานี ได้รับผลกระทบรวมทั้งหมด 11 ราย ความเสียหายได้แก่ บ้านพังทั้งหลังและข้าวของพังเสียหายจำนวน 1 ครัวเรือน บ้านเอียงไม่สามารถอยู่อาศัยได้จำนวน 1 ครัวเรือนหลังคาและกระเบื้องแตกจำนวน 9 ครัวเรือน ผู้ได้รับผลกระทบจากสถานการณ์ภัยพิบัติทางธรรมชาติส่วนใหญ่เป็นชาวบ้านที่อยู่อาศัยติดริมทะเล เมื่อเกิดภัยพิบัติธรรมชาติ จะส่งผลให้บ้านเรือนได้รับความเสียหายอยู่บ่อยครั้ง เกิดจากพายุลมแรง หรือบางครั้งน้ำท่วมสูง แต่ชาวบ้านเลือกที่จะไม่อพยพไปที่อื่น เพราะครอบครัวอาศัยอยู่ที่ชุมชนมาตั้งแต่กำเนิด ชาวบ้านจึงรักและหวงแหนบ้านของตัวเองเป็นอย่างมาก

 **3) ความทรงจำเกี่ยวกับการประสบเหตุการณ์ความรุนแรงในพื้นที่ความไม่สงบชายแดนใต้** เหตุการณ์ความรุนแรงที่เคยเกิดขึ้นในชุมชนบานา ครั้งแรกเมื่อปี พ.ศ 2550 เหตุการณ์ทหารใช้อาวุธปืนเอ็ม.16 ยิงกลุ่มเด็กเยาวชน เป็นเหตุให้มีเด็กเสียชีวิต 2 คน และบาดเจ็บ 3 คน ขณะที่กำลังวิ่งเล่นซ่อนหากัน บริเวณริมถนน ทหารได้ให้เหตุผลว่าสถานการณ์ในช่วงดังกล่าวมีการสร้างสถานการณ์ลอบวางเพลิงเสาสัญญาณโทรศัพท์ห่างจากจุดเกิดเหตุประมาณ 2 กิโลเมตรทำให้ทหารเกิดความเข้าใจผิดว่าเด็กกลุ่มดังกล่าวเป็นคนร้าย ซึ่งจากรูปการณ์แล้วเชื่อว่า เด็ก กลุ่มนี้ไม่เกี่ยวกับการก่อเหตุเผาสัญญาณโทรศัพท์อย่างแน่นอน (MRGOnline, 2550) และในปีพ.ศ.2557 คนร้ายวางระเบิดทั่วเมืองปัตตานีรวม 10 จุด ซึ่งบานาเป็น 1 ในจุดเกิดเหตุเกิดเหตุการณ์คนร้ายรอบวางระเบิดบริเวณโคนเสาไฟฟ้าริมถนนสายบานา-แหลมนก คนร้ายได้นำระเบิดชนิดแสวงเครื่องบรรจุในท่อเหล็กทรงกลมขนาดกว้าง 15 เซนติเมตร ยาว 50 เซนติเมตร จำนวน 3 ลูก วางไว้โคนเสา 3 ต้น แต่ระเบิดทำงานเพียง 1 ลูก ทำให้เสาไฟฟ้าล้มตะแคง ส่วนอีก 2 ระเบิดไม่ทำงาน (สุเมธ ปานเพชร, อับดุลเลาะ หวังหนิ, 2557) จากสถานการณ์ความรุนแรงที่เคยขึ้นในชุมชนส่งผลให้ชาวบ้านในชุมชนมีความหวาดระแวงในการดำเนินชีวิต ไม่กล้าออกไปทำมาหากิน และมีความวิตกกังวลต่อการใช้ชีวิตในแต่ละวัน จากการสัมภาษณ์ผู้ดูแลผู้ได้รับผลกระทบจากสถานการณ์ความรุนแรงที่เกิดขึ้นในชุมชนรายหนึ่ง

 ชุมชนตำบลบานามีผู้ได้รับผลกระทบจากสถานการณ์ภัยพิบัติธรรมชาติและยังได้รับผลกระทบความรุนแรงจากสถานการณ์ความไม่สงบในพื้นที่ชายแดนใต้ที่เกิดขึ้นในชุมชนบานาอีกด้วย ส่งผลทั้งทางตรงคือสภาพร่างกายไม่สามารถช่วยเหลือตัวเองได้ และส่งผลทางด้านจิตใจมีอาการวิตกกังวล หวาดระแวง และหวาดกลัว ทำให้การดำเนินชีวิตยากลำบากมากขึ้น การอพยพจากภัยพิบัติยากลำบากเนื่องจากร่างกายไม่สามารถช่วยเหลือตัวเองได้

 **5) ความต้องการเยียวยา** ความท้าทายในการเยียวยาผู้ที่ได้รับผลกระทบจากภัยพิบัติซ้ำซ้อน พบประเด็นสำคัญ คือ ผู้ให้สัมภาษณ์ต้องการการเยียวยาในด้านต่าง ๆ ดังนี้

 **ด้านร่างกาย** ผู้ได้รับผลกระทบจากสถานการณ์ภัยพิบัติทางธรรมชาติและความรุนแรงจากสถานการณ์ความไม่สงบ มีความต้องการทางด้านร่างกาย อยากให้มีเจ้าหน้าที่ช่วยเหลืออพยพเมื่อเกิดสถานการณ์ภัยพิบัติ เนื่องจากบางครอบครัวมีผู้สูงอายุ ผู้ป่วยติดเตียงและผู้พิการไม่สามารถช่วยเหลือตัวเอง  **ด้านจิตใจและสังคม** ผู้ให้ข้อมูลมีอาการตึงเครียดและวิตกกังวล ยังคงหวาดระแวงกับสถานการณ์ที่จะเกิดขึ้นซ้ำอีกครั้งในอนาคต ผู้ได้รับผลกระทบจากทั้งสองสถานการณ์ทั้งภัยพิบัติธรรมชาติและความรุนแรงจากสถานการณ์ความไม่สงบมีความทรงจำที่ยังคงติดอยู่ในหัวใจ ได้รับผลกระทับซ้ำซ้อนมีการพูดและเล่าเหตุการณ์ทั้งน้ำตา ก้มหน้าตลอดการให้สัมภาษณ์และมีน้ำเสียงที่สั่นคลอน อยากให้มีหน่วยงานมาดูแลจิตใจเพราะเมื่อมีอาการเครียดก็ไม่สามารถจัดการกับปัญหาความเครียดที่เกิดขึ้นได้ บางครั้งคิดอยากจะทำร้ายตัวเอง เพราะไม่มีที่ระบาย คิดโทษตัวเองทุกครั้งเมื่อนึกถึงเหตุการณ์ที่ผ่าน

 **ด้านปัจจัย 4 ประการ คือ อาหาร ที่อยู่อาศัย เครื่องนุ่งห่ม และยารักษาโรค** ผู้ได้รับผลกระทบจากสถานการณ์ภัยพิบัติทางธรรมชาติและความรุนแรงจากสถานการณ์ความไม่สงบ มีความต้องการทางด้านร่างกาย อยากให้มีการมอบอาหารที่ดีกว่านี้ เพราะหลายๆครั้งที่ผ่านมา มักจะได้อาหารแห้งเช่น ข้าวสาร ปลากระป๋อง และบะหมี่กึ่งสำเร็จรูป อยากให้มีการมอบขนมปัง นม หรืออาหารที่มีคุณภาพและมีสารอาหารครบถ้วน และในส่วนของที่อยู่อาศัย จากการสังเกตผู้วิจัยพบว่า บ้านที่หน่วยงานให้การช่วยเหลือเป็นเพียงสังกะสี ไม่คงทน เป็นรู และไม่มีความปลอดภัย ประตูสังกะสี ไม่คงทนต่อเหตุการณ์ที่อาจจะเกิดขึ้นในอนาคต ที่อยู่อาศัยของผู้ได้รับผลกระทบส่วนใหญ่จะมีผู้สูงอายุ เด็กและสตรีเป็นส่วนใหญ่ ซึ่งความปลอดภัยเป็นสิ่งสำคัญต่อการดำรงชีวิต เครื่องนุ่งห่มยังไม่เคยได้รับจากหน่วยงานใด อยากให้มีการมอบเครื่องนุ่งห่ม ผ้าปูที่นอน ตลอดจนหมอนและเสื้อผ้า เพราะเมื่อหลังจากเกิดเหตุการณ์สูญเสียทรัพย์ภายในบ้านหลายอย่างหนึ่งในนั้นคือเครื่องนุ่งห่มด้วย และความต้องการทางด้านยารักษาโรคโดยเฉพาะผู้สูงอายุที่มีโรคประจำตัว ต้องได้รับยาอย่างต่อเนื่อง เมื่อเกิดเหตุการณ์ไม่สามารถออกไปโรงพยาบาลได้ อยากให้มีหน่วยงานลงพื้นที่สำรวจผู้ป่วย ผู้ที่มีโรคประจำตัวหรือผู้ที่จำเป็นต้องได้รับยา เข้ามามอบยารักษาโรค หรือให้การรักษาเบื้องต้น

 **ด้านการประกอบอาชีพ** เมื่อเกิดพิบัติทางธรรมชาติและความรุนแรงจากสถานการณ์ความไม่สงบ เครื่องมือในการประกอบอาชีพที่ได้รับความเสียหายมากที่สุดคือ เรือประมง ทำให้ไม่สามารถออกเรือหาปลาได้ ชาวบ้านขาดรายได้ ไม่สามารถออกไปจำหน่ายอาหารทะเลได้ ยานพาหนะได้รับความเสียหายไม่สามารถใช้งานในการขับขี่ไปประกอบอาชีพได้ อีกทั้งเมื่อเกิดความไม่สงบในชุมชนชาวบ้านมีความหวาดกลัวไม่กล้าที่จะออกจากบ้าน อยากที่จะทำงานที่บ้านมากกว่าที่อื่น ๆ ซึ่งมีการรับจ้างต้มกุ้ง ทำกุ้งแห้ง หรือค้าขายแค่เพียงตลาดนัดของหมู่บ้าน ทำให้รายได้ไม่เพียงพอต่อการดำรงชีวิตและเลี้ยงดูครอบครัว อยากให้หน่วยงานมอบอาชีพที่มั่นคง เพราะอาชีพรับจ้างรายได้ไม่แน่นอน

  **ด้านอื่น ๆ** ผู้ได้รับผลกระทบจากสถานการณ์ภัยพิบัติทางธรรมชาติและความรุนแรงจากสถานการณ์ความไม่สงบ มีความต้องการทางด้านเงินยังชีพ เนื่องจากหลังเกิดสถานการณ์ภัยพิบัติทางธรรมชาติ ไม่มีหน่วยงานใดมอบเงินช่วยเหลือเยียวยา ทำให้ไม่มีเงินซ่อมแซมบ้าน และไม่มีเงินใช้จ่ายในครอบครัว เพราะ รายได้ลดลง อีกทั้งบางราย ได้รับบาดเจ็บจนไม่สามารถทำงานได้ ทำให้การช่วยเหลือเยียวยาในเรื่องของภัยพิบัติทางธรรมชาติยังไม่เพียงพอต่อความต้องการ จึงทำให้ผู้ได้รับผลกระทบในเหตุการณ์ความรุนแรงจากสถานการณ์ความไม่สงบชายแดนใต้ อยากให้มีการมอบเงินช่วยเหลือเยียวยาในระยะยาวเนื่องจากปัจจุบันผู้ได้รับผลกระทบบรรลุนิติภาวะแล้วครบเกณฑ์การช่วยเหลือเยียวยาจากภาครัฐ ซึ่งต้องการเงินในการใช้จ่ายในอนาคต

 **5) ความคิดเห็นเกี่ยวกับการให้การเยียวยาโดยหน่วยงานที่เกี่ยวข้อง**

 **ประสบการณ์ได้รับการเยียวยาของผู้ได้รับผลกระทบ** ผู้ได้รับผลกระทบจากภัยพิบัติธรรมชาติจาก เหตุการณ์พายุดีเปรสชั่นพัดขึ้นฝั่ง พายุหว่ามก๋อ เหตุการณ์พายุปาบึก และชาวประมงได้รับผลกระทบจากเหตุการณ์สันดอนทรายจากโครงการขุดลอกอ่าวปัตตานี อีกทั้งในชุมชนมีผู้ได้รับผลกระทบจากความรุนแรงในพื้นที่ความไม่สงบชายแดนใต้ที่เกิดขึ้นในชุมชน ส่งผลต่อร่างกาย จำนวน 1 ราย ผู้ได้รับผลกระทบจากสถานการณ์ภัยพิบัติธรรมชาติได้รับการเยียวยาจากองค์การบริหารส่วนตำบลบานา และผู้ได้รับผลกระทบจากความรุนแรงในพื้นที่ความไม่สงบชายแดนใต้ได้รับการเยียวยาจาก กระทรวงมหาดไทย สำนักงานพัฒนาสังคมและความมั่นคงของมนุษย์และศูนย์อำนวยการบริหารจังหวัดชายแดนใต้ แต่ไม่พบการช่วยเยียวยาในกรณีที่ได้รับผลกระทบซ้ำซ้อนทั้งจากสถานการณ์ภัยพิบัติธรรมชาติและความรุนแรงจากสถานการณ์ความไม่สงบชายแดนใต้ แนวทางในการเยียวยาผู้ที่ได้รับผลกระทบจากสถานการณ์ภัยพิบัติธรรมชาติและความรุนแรงจากสถานการณ์ความไม่สงบชายแดนใต้

 **หน่วยงานที่เกี่ยวข้องในการช่วยเหลือเยียวยา** หน่วยงานที่มีส่วนเกี่ยวข้องในการช่วยเหลือเยียวยาผู้ได้รับผลกระทบจากตารางที่สรุปได้ว่าหน่วยงานที่ให้การช่วยเหลือเยียวยาผู้ได้รับผลกระทบจากภัยพิบัติธรรมชาติ คือ กระทรวงมหาดไทย ศูนย์อำนวยการบริหารจังหวัดชายแดนภาคใต้สำนักงานพัฒนาสังคมและความมั่นคงของมนุษย์ องค์การปกครองส่วนท้องถิ่น และกระทรวงการคลัง และหน่วยงานที่ให้การช่วยเหลือเยียวยาผู้ได้รับผลกระทบจากความรุนแรงจากสถานการณ์ความไม่สงบชายแดนใต้ คือ กระทรวงมหาดไทย ศูนย์อำนวยการบริหารจังหวัดชายแดนภาคใต้ สำนักงานพัฒนาสังคมและความมั่นคงของมนุษย์ และกระทรวงการคลัง แต่การช่วยเหลือยังไม่มีการช่วยเหลือยาผู้ที่ได้รับผลกระทบกรณีได้รับผลกระทบซ้ำซ้อน

 **แนวทางในการช่วยเหลือเยียวยาผู้ได้รับผลกระทบ** ผู้ที่ได้รับผลกระทบจากสถานการณ์ภัยพิบัติธรรมชาติและความรุนแรงจากสถานการณ์ความไม่สงบชายแดนใต้ส่วนใหญ่ เป็นครอบครัวที่มีรายได้น้อย บางครอบครัวสูญเสียผู้นำหรือผู้ดูแลครอบครัว เมื่อประสบภัยพิบัติธรรมชาติเป็นเวลานาน ผลผลิต หรือวัสดุอุปกรณ์ในการประกอบอาชีพได้รับความเสียหาย ทำให้ครอบครัวขาดรายได้ ไม่สามารถหาเลี้ยงครอบครัวได้ โดยเฉพาะครอบครัวผู้นำเสียชีวิต /เจ็บป่วยเรื่อรัง/พิการ/สูงอายุ หรือมีบุตรในความดูแลหลายคน บางรายเป็นผู้ได้รับผลกระทบจากความรุนแรงจากสถานการณ์ความไม่สงบชายแดนใต้ ต้องประสบปัญหาซ้ำซ้อน ขาดที่พึ่ง ไม่สามารถดำรงชีวิตอยู่ได้ตามอัตภาพ หน่วยงานที่เกี่ยวข้องจำเป็นต้องติดตามให้การช่วยเหลือเยียวยาผู้ประสบภัยผู้ที่ได้รับผลกระทบจากสถานการณ์ภัยพิบัติธรรมชาติและความรุนแรงจากสถานการณ์ความไม่สงบชายแดนใต้ โดยเฉพาะกลุ่มคนประสบภัยพิบัติซ้ำซ้อน เพื่อบรรเทาปัญหาความเดือดร้อนเฉพาะหน้า ให้ครอบครัวสามารถดำรงชีวิตอยู่ต่อไปได้ตามอัตภาพ และเพื่อป้องกันปัญหาอื่นที่จะตามมาหากไม่ได้รับการช่วยเหลืออย่างเร่งด่วน จากการสัมภาษณ์ผู้นำชุมชนผู้วิจัยพบว่า แนวทางในการช่วยเหลือเยียวยาผู้ได้รับผลกระทบจากสถานการณ์ภัยพิบัติธรรมชาติที่เกิดขึ้นในชุมชน ชุมชนมีการเตรียมความพร้อมก่อนเกิดภัยพิบัติธรรมชาติ มีศูนย์อพยพ เสื้อชูชีพ มีการฝึกอบรมว่ายน้ำให้แก่ชาวประมง และมีการจัดตั้งกองทุนหมู่บ้านเพื่อใช้จ่ายยามฉุกเฉิน ซึ่งไม่สอดคล้องกับบทสัมภาษณ์ของผู้ได้รับผลกระทบจากสถานการณ์ความไม่สงบที่ว่าการช่วยเหลือเยียวยาล่าช้า ในกรณีผู้ได้รับผลกระทบบ้านพังเสียหายทั้งหลังต้องอยู่อาศัยบ้านญาติก่อนระยะหนึ่ง และเมื่อมีการช่วยเหลือซ่อมแซมบ้านก็ไม่ได้รับมาตรฐาน ไม่คงทนต่อสถานการณ์ภัยพิบัติธรรมชาติหรือความรุนแรงในพื้นที่ที่อาจจะเกิดขึ้นในอนาคต และยังไม่มีหน่วยงานใดให้การช่วยเหลือในกรณีที่ได้รับผลกระทบซ้ำซ้อน ทั้งจากสถานการณ์ภัยพิบัติธรรมชาติและสถานการณ์ความไม่สงบชายแดนใต้

**อภิปรายผล**

 **ชาวบ้านในบานามีประสบการณ์จากทั้งภัยพิบัติธรรมชาติและภัยพิบัติจากน้ำมือของมนุษย์ โดยมีลักษณะแตกต่างกัน** คือ 1. ผู้ที่ได้รับผลกระทบทางตรง เป็นปัจเจกชนที่ประสบกับภัยพิบัติธรรมชาติด้วยตัวเอง มีประสบการณ์ผ่านเหตุการณ์ภัยพิบัติที่ส่งผลกระทบต่อชีวิตความเป็นอยู่ จึงมีทั้งตนเองตกเป็นเหยื่อของเหตุการณ์ หรือเป็นผู้รอดชีวิตจากเหตุการณ์ ซึ่งล้วนแต่ต้องการความช่วยเหลือจนถึงการเยียวยา 2. ผู้ที่ได้รับผลกระทบทางอ้อม เป็นปัจเจกชนที่ไม่ได้ประสบกับภัยพิบัติธรรมชาติด้วยตัวเอง แต่มีสมาชิกในครอบครัวเป็นผู้ประสบภัย ซึ่งจะมีทั้งในส่วนที่เป็นสมาชิกนั้นยังคงมีชีวิตอยู่จึงต้องการรับการรักษา กลับที่สมาชิกนั้นเสียชีวิตไปแล้ว ซึ่งครอบครัวของผู้ประสบภัยจึงเพิ่งสมควรได้รับการเยียวยาที่เหมาะสม

**การนำผลวิจัยไปใช้**

องค์การบริหารส่วนตำบลบานาหรือหน่วยงานที่เกี่ยวข้องกับการช่วยเหลือเยียวยา ควรดำเนินการให้ความช่วยเหลือเยียวยาผู้ที่ได้รับผลกระทบจากภัยพิบัติธรรมชาติอย่างเร่งด่วน เนื่องจากการวิจัยพบว่า มีชาวบ้านที่ได้รับผลกระทบจากภัยพิบัติมากกว่า 1 ประเภท รวมทั้งมีความต่อเนื่องจนถึงปัจจุบัน

**ข้อเสนอแนะในการวิจัยครั้งต่อไป**

การศึกษาในครั้งต่อไปอาจจะเลือกหมู่บ้านอื่น ๆ เพื่อเปรียบเทียบให้เห็นถึงความเหมือนและความต่างกันในเรื่องของการช่วยเหลือเยียวยาผู้ที่ได้รับผลกระทบจากสถานการณ์ภัยพิบัติธรรมชาติและภัยพิบัติจากน้ำมือของมนุษย์ เพื่อถอดองค์ความรู้และนำไปสู่การให้ความช่วยเหลือเยียวยาอย่างถูกต้องเหมาะสมต่อไป

**ข้อเสนอแนะเชิงนโยบาย**

 หน่วยงานราชการทั้งระดับท้องถิ่นและระดับประเทศที่จะต้องทำการส่งเสริมแนวทางในการเยียวยาผู้ที่ได้รับผลกระทบจากสถานการณ์ภัยพิบัติธรรมชาติในพื้นที่ความไม่สงบชายแดนใต้เพื่อให้เห็นถึงความสำคัญของการช่วยเหลือเยียวยาเพื่อให้เกิดการพัฒนาที่ยั่งยืนอย่างแท้จริง

**กิตติกรรมประกาศ**

 บทความวิจัยนี้เป็นส่วนหนึ่งของงานวิจัยเรื่องประสบการณ์ด้านภัยพิบัติจากธรรมชาติและความรุนแรงจากสถานการณ์ความไม่สงบ ต่อความคิดเห็นด้านแนวทางการเยียวยา ในชุมชนผู้ได้รับผลกระทบในพื้นที่จังหวัดชายแดนใต้ กรณีศึกษา หมู่ที่ 2 ตำบลบานา อำเภอเมือง จังหวัดปัตตานี ได้รับการสนับสนุนการททำวิจัยจากอาจารย์ที่ปรึกษา ดร.อลิสา หะสาเมาะ และคณาจารย์ในสาขาวิชาพัฒนาสังคม คณะมนุษยศาสตร์และสังคมศาสตร์ มหาวิทยาลัยสงขลานครินทรวิทยาเขตปัตตานีตลอดจนขอบคุณชาวบ้านหมู่ที่ 2 ตําบลบานา อําเภอเมือง จังหวัดปัตตานี ผู้วิจัยขอกราบขอบพระคุณเป็นอย่างสูงมา ณ โอกาสนี้

**บรรณานุกรม**

กรมป้องกันและบรรเทาสาธารณภัย. (2557). **การลดความเสี่ยงจากสาธารณภัย**. กรุงเทพมหานคร: บริษัท เวิร์ค พริ้นติ้ง จำกัด.

กัลยาวีร์ อนนท์จารย์. (2560). บทที่ 9 การบรรเทาสาธารณภัย. สืบค้นจาก http://myblogcomnurse.blogspot.com/2017/08/blog-post\_24.html.

ไทยตำบลดอทคอม. (2558). **ข้อมูลตำบลบานา อำเภอเมือง ปัตตานี.** สืบค้นจาก https://www.thaitambon.com/tambon/940104/shop.

พรรณทิพย์ ศิริวรรณบุศย์ และอรัญญา ตุ้ยคำศรี. (2555). **การฟื้นฟูภาวะจิตใจและการร่วมมือช่วยเหลือทางจิตวิทยาที่ยั่งยืนแก่เด็ก เยาวชนและครอบครัวหลังการประสบภัยพิบัติสึนามิ**. สืบค้นจาก https://dric.nrct.go.th/index.php?/Search/SearchDetail/264840.

มัลลิกา นามสง่า. (2554). **เยียวยาจิตใจเด็กหลังเหตุการณ์เลวร้าย**. สืบค้นจาก https://www.posttoday.com/life/healthy/87159.

สุเมธ ปานเพชร และอับดุลเลาะ หวังหนิ. (2557). **กู้บึ้มปัตตานีไม่ระเบิดอีกอื้อ เด็ก 5 ขวบสังเวย 2 ขวบอยู่ไอซียู**. สืบค้นจาก https://www.isranews.org/content-page/67-south-slide/29764-5years.html.

องค์การบริหารส่วนตำบลบานา. (ม.ป.ป.). **แผนที่องค์การบริหารส่วนตำบลบานา**. สืบค้นจาก http://www.bana.go.th/index.php/ct-menu-item-9/ct-menu-item-13.

Hasamoh, A. (2017). Trauma and gender in natural disaster and conflict contexts: a comparative study of Aceh, Indonesia and the Deep South of Thailand. PhD thesis, James Cook University.

MRGOnline. (2550). **ผกก.สภ.อ.เมืองปัตตานี ยืดอกรับทหารยิงเด็กดับ 2 เจ็บ 3 เพราะเข้าใจผิด.** สืบค้นจาก https://mgronline.com/south/detail/9500000043025.

TKPark. (2555). **ภัยพิบัติ เตรียมตัว รู้ รอด 2**. สืบค้นจาก shorturl.at/hsFTW.

Tomorn Sookprecha. (2562). **การเมืองเรื่องภัยพิบัติ***.* สืบค้นจาก https://thematter.co/thinkers/politic-in-disaster/68187.